CELEX: 32014L0038
Language: el
Date: 2014-03-10 00:00:00
Title: Οδηγία 2014/38/ΕΕ της Επιτροπής, της 10ης Μαρτίου 2014 , για την τροποποίηση του παραρτήματος III της οδηγίας 2008/57/ΕΚ του Ευρωπαϊκού Κοινοβουλίου και του Συμβουλίου όσον αφορά την ηχορρύπανση  Κείμενο που παρουσιάζει ενδιαφέρον για τον ΕΟΧ

11.3.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 70/20
            
         
      ΟΔΗΓΊΑ 2014/38/ΕΕ ΤΗΣ ΕΠΙΤΡΟΠΉΣ
   
   της 10ης Μαρτίου 2014
   για την τροποποίηση του παραρτήματος III της οδηγίας 2008/57/ΕΚ του Ευρωπαϊκού Κοινοβουλίου και του Συμβουλίου όσον αφορά την ηχορρύπανση
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2008/57/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008, σχετικά με τη διαλειτουργικότητα του κοινοτικού σιδηροδρομικού συστήματος (1), και ιδίως το άρθρο 30 παράγραφος 3,
   Εκτιμώντας τα ακόλουθα:
   
               (1)
            
            
               Αυστηρότερες εθνικές απαιτήσεις σχετικά με τον θόρυβο νέου και αναβαθμισμένου τροχαίου υλικού πρέπει να αποφευχθούν, διότι αυτό θα είχε δυσμενείς επιπτώσεις στη διαλειτουργικότητα του σιδηροδρομικού συστήματος. Συνεπώς, οι αποφάσεις της Επιτροπής 2008/232/ΕΚ (2) και 2011/229/ΕΕ (3) που εκδόθηκαν δυνάμει της οδηγίας 2008/57/ΕΚ καθορίζουν ανώτατες στάθμες θορύβου για νέο τροχαίο υλικό υψηλής ταχύτητας και συμβατικό τροχαίο υλικό.
            
         
               (2)
            
            
               Στο σημείο 1.4.4 του παραρτήματος III της οδηγίας 2008/57/ΕΚ προβλέπεται ότι στη λειτουργία του σιδηροδρομικού συστήματος πρέπει να τηρούνται οι υφιστάμενες κανονιστικές ρυθμίσεις σχετικά με τις ηχητικές οχλήσεις. Αυτή η βασική απαίτηση είναι αναγκαία για τον προσδιορισμό των βασικών παραμέτρων για τον θόρυβο όπως ορίζονται στα σημεία 4.2.1, 4.2.2 και 4.2.3 του παραρτήματος της απόφασης 2011/229/ΕΕ και στα σημεία 4.2.6.5.2, 4.2.6.5.3, 4.2.6.5.4 και 4.2.7.6 του παραρτήματος της απόφασης 2008/232/ΕΚ.
            
         
               (3)
            
            
               Το σημείο 1.4.4 του παραρτήματος III της οδηγίας 2008/57/ΕΚ παραπέμπει στις υφιστάμενες κανονιστικές ρυθμίσεις που δεν προσδιορίζονται περαιτέρω. Συνεπώς, για να αποφευχθεί η αμφισημία και να καθορισθεί ο σκοπούμενος γενικός στόχος της οδηγίας όσον αφορά τον θόρυβο, το εν λόγω στοιχείο πρέπει να τροποποιηθεί.
            
         
               (4)
            
            
               Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής που συστάθηκε δυνάμει του άρθρου 29 παράγραφος 1 της οδηγίας 2008/57/ΕΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Το σημείο 1.4.4 του παραρτήματος III της οδηγίας 2008/57/ΕΚ αντικαθίσταται ως εξής:
   
      
                  «1.4.4
               
               
                  Ο σχεδιασμός και η λειτουργία του σιδηροδρομικού συστήματος δεν πρέπει να οδηγούν στη δημιουργία απαράδεκτης στάθμης ηχορρύπανσης:
                  
                              —
                           
                           
                              σε περιοχές κοντά σε σιδηροδρομική υποδομή, όπως ορίζει το άρθρο 3 της οδηγίας 2012/34/ΕΕ, και
                           
                        
                              —
                           
                           
                              στον θάλαμο του μηχανοδηγού.».
                           
                        
            
   Άρθρο 2
   1.   Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο έως την 1η Ιανουαρίου 2015. Ανακοινώνουν αμέσως στην Επιτροπή το κείμενο των εν λόγω διατάξεων.
   Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   3.   Οι υποχρεώσεις ενσωμάτωσης στο εθνικό δίκαιο και εφαρμογής της παρούσας οδηγίας δεν ισχύουν για την Κυπριακή Δημοκρατία και τη Δημοκρατία της Μάλτας, εφόσον δεν υπάρχει σιδηροδρομικό δίκτυο στο έδαφός τους.
   Άρθρο 3
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 4
   Η παρούσα οδηγία απευθύνεται στα κράτη μέλη.
   
      Βρυξέλλες, 10 Μαρτίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
         
      
   
   
      (1)  ΕΕ L 191 της 18.7.2008, σ. 1.
   
      (2)  Απόφαση 2008/232/ΕΚ της Επιτροπής, της 21ης Φεβρουαρίου 2008, σχετικά με τεχνική προδιαγραφή διαλειτουργικότητας για το υποσύστημα «Τροχαίο υλικό» του διευρωπαϊκού σιδηροδρομικού συστήματος υψηλών ταχυτήτων (ΕΕ L 84 της 26.3.2008, σ. 132).
   
      (3)  Απόφαση 2011/232/EE της Επιτροπής, της 4ης Απριλίου 2011, σχετικά με τεχνική προδιαγραφή διαλειτουργικότητας για το υποσύστημα «θόρυβος τροχαίου υλικού» του διευρωπαϊκού συμβατικού σιδηροδρομικού συστήματος (ΕΕ L 99 της 13.4.2011, σ. 1).